
РЕПУБЛИКА БЪЛГАРИЯ
Министър на земеделието и храните


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
от Пламен Абровски – министър на земеделието и храните

Относно: Проект на Постановление на Министерския съвет за изменение и допълнение на Устройствения правилник на Държавен фонд „Земеделие“, приет с Постановление № 274 на Министерския съвет от 2025 г. (обн., ДВ, бр. 105 от 2025 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на Устройствения правилник на Държавен фонд „Земеделие“, приет с Постановление № 274 на Министерския съвет от 2025 г.

Причини, които налагат приемането на акта
Приемането на проекта на Постановление за изменение и допълнение на Устройствения правилник на Държавен фонд „Земеделие“ се налага вследствие необходимостта от цялостно организационно преструктуриране на администрацията с оглед повишаване на ефективността при изпълнение на законово възложените функции на фонда и привеждане на структура му в съответствие със съвременните модели и изисквания за управление на административните процеси.
След обстоен преглед на действащата организационна структура и начина на осъществяване на отделните административни дейности са установени процеси с отпаднала или ограничена практическа приложимост, дублиране на функции между структурни звена, както и необходимост от повишаване на координацията между централното управление и териториалните звена. Анализът показва още необходимост от уеднаквяване на административната практика, подобряване на механизмите за вътрешен контрол и по-ясно функционално разпределение на отговорностите при изпълнение на основните дейности на фонда.
В резултат на извършения преглед на функциите, организационната структура и числеността на персонала на Държавен фонд „Земеделие“ е установена необходимост от оптимизиране на административния ресурс в съответствие с предвидения нов модел на организация на дейността. Анализът на функционалното разпределение на дейностите показва възможности за преодоляване на дублиращи се функции, намаляване на административните нива и по-ефективно разпределение на човешкия ресурс съобразно характера и обема на изпълняваните дейности.
В тази връзка с проекта се предвижда оптимизиране на числеността на персонала на Държавен фонд „Земеделие“ от 1693 на 1573 щатни бройки, което представлява намаление със 120 щатни бройки, или приблизително 7,09 на сто. Намаляването на числеността е пряко свързано с предвиденото преструктуриране на администрацията и преминаването към функционален модел на управление и цели по-ефективно използване на наличния човешки ресурс при запазване на необходимия административен капацитет за изпълнение на законово възложените функции на фонда.
Оптимизирането на числеността цели усъвършенстване на организационната структура и повишаване на ефективността и ефикасността на административната дейност. Предвиденото намаляване на щатните бройки е насочено към оптимално използване на наличния човешки ресурс, съобразено с реално изпълняваните функции, натовареността на административните звена и необходимостта от адекватно кадрово обезпечаване на приоритетните дейности. Същото не води до промяна в нормативно определените функции и правомощия на Държавен фонд „Земеделие“ като Разплащателна агенция, а създава условия за тяхното изпълнение при по-рационално и ефективно използване на човешките и финансовите ресурси.
Предлаганият модел е съобразен със съвременните тенденции в организацията на публичната администрация, при които управлението се изгражда на функционален принцип чрез обособяване на структури с ясно определени компетентности и отговорности. Подобен подход е възприет и в редица администрации, като същият осигурява по-добра координация на процесите, единно прилагане на нормативната уредба, повишава управляемостта на администрацията и създава условия за по-ефективен вътрешен контрол.
Предложеният проект запазва нормативно определените функции на Държавен фонд „Земеделие“ като Разплащателна агенция, орган по прилагане на държавни помощи и кредитни схеми в земеделието, както и функциите му като Сертифициращ орган и Счетоводен орган по програмите в сектор „Рибарство“. Предвидените промени не засягат обхвата на тези правомощия, а са насочени към създаване на по-ефективна организационна структура, която да осигури по-добро изпълнение на възложените със закон функции и по-висока степен на организационна устойчивост.
В проекта се предлага преминаване от модел, основан предимно на териториалната организация на администрацията, към модел на функционално управление на основните процеси, запазвайки териториалното присъствие на фонда чрез териториални звена в областните центрове. По този начин се съчетават предимствата на централизираната координация с необходимостта от осигуряване на непосредствен достъп на земеделските стопани и останалите ползватели на услуги до административното обслужване.
В тази връзка с проекта се предвижда създаването на две главни дирекции със структури в Централно управление и териториални звена, както и създаване на обща административна структура, която да обедини администрирането на схемите и мерките в областта на подпомагането на земеделските стопани със средства от националния бюджет:
1. Създава се Главна дирекция „Заявяване, оторизация и проследяване“.
Главната дирекция е предвидена с численост 553 щатни бройки, от които 9 щатни бройки в централното управление и 544 щатни бройки в 27 териториални звена. Новосъздадената главна дирекция ще осъществява координация, надзор, методическо ръководство на дейността на териториалните звена и ще осигурява единно прилагане на процедурите по заявяване, административно обслужване, оторизация и проследяване на изпълнението на задълженията на кандидатите и ползвателите. Обединяването на тези дейности в рамките на една функционална структура ще осигури единно прилагане на процедурите, по-добра координация между отделните административни звена, унифициране на административните процеси, съкращаване на сроковете за обработване на заявленията, повишаване качеството на административното обслужване и по-ефективно управление на процесите по предоставяне на финансово подпомагане. 
2. Създава се Главна дирекция „Проверка на изпълнението и контрол“. 
Проектът предвижда обособяване на единна специализирана структура, която да организира и координира дейностите по проверки на място, последващ контрол и наблюдение на изпълнението на задълженията на кандидатите и ползвателите на подпомагане. Предвидената численост е от 326 щатни бройки, от които 46 щатни бройки в централното управление и 280 щатни бройки в 11 териториални звена. Концентрирането на контролните функции в самостоятелна главна дирекция ще осигури по-ясно функционално разграничаване между административните и контролните дейности, по-добра организация и проследимост на проверките, единен подход при осъществяване на контролната дейност и укрепване на системата за вътрешен контрол и управление на риска.
3. Обединяване на дейностите в областта на държавните помощи, кредитните схеми и компенсациите
Проектът предвижда обединяване на съществуващите структури, ангажирани с администрирането на държавните помощи, инвестиционните кредити и компенсациите, в дирекция „Държавни помощи, кредитни схеми и компенсации“. Целта е да се осигури единно управление на инструментите, финансирани от държавния бюджет, да се преодолее дублирането на функции между отделните административни звена и да се подобри координацията при разработването, администрирането и прилагането на съответните схеми за подпомагане.
В проекта се предвижда и прецизиране на функциите на отделните административни звена, ясно разграничаване на компетентностите между тях и оптимизиране на вътрешните управленски процеси. 
Предвидените промени ще се реализират чрез вътрешно преструктуриране и преразпределение на функциите в рамките на администрацията, като намаляването на числеността на персонала не води до необходимост от допълнителни средства за увеличаване на разходите за персонал, издръжка или капиталови разходи. Въпреки това е налице необходимост от допълнително финансиране от държавния бюджет, свързана с еднократни разходи за изплащане на дължимите обезщетения при прекратяване на служебни правоотношения във връзка с оптимизирането на числеността на администрацията.
В съответствие с принципите на добро управление предвидените изменения в Устройствения правилник на Държавен фонд „Земеделие“ са насочени към изграждането на по-ефективна, функционално организирана и устойчива администрация, способна да осигури единно управление на процесите, по-високо качество на административното обслужване, по-ефективен контрол и по-добро управление на средствата от Европейския съюз и държавния бюджет, предоставяни в подкрепа на земеделието и развитието на селските райони.

Цели
Подобряване на координацията между централното управление и териториалните звена – с оглед подобряване и ускоряване на процеса по разглеждане на заявления за подпомагане от бенефициери и предоставянето на безвъзмездна финансова помощ от европейските фондове и от националния бюджет. 
Повишаване ефективността на административната дейност – изграждане на по-ефективна, функционално организирана и устойчива административна структура чрез оптимизиране на функциите и числеността на персонала, при гарантиране на необходимия капацитет за изпълнение на нормативно възложените функции на фонда; оптимално използване на човешките ресурси, намаляване на административните разходи, оптимизиране на разходите за персонал и повишаване ефективността на административната дейност.
За постигането на целите се предвижда преструктуриране на администрацията чрез преминаване към функционален модел на управление, основан на ясно разпределение на компетентностите и отговорностите между отделните структурни звена. Чрез предлаганите промени се цели подобряване на координацията между централното управление и териториалните звена, осигуряване на единно прилагане на нормативната уредба и вътрешните правила, както и повишаване на ефективността при организацията и изпълнението на административните и контролните дейности.

Очаквани резултати от прилагането на акта
С приемането на проекта на Постановление за изменение и допълнение на Устройствен правилник се очаква да бъде постигната по-висока ефективност при изпълнение на функциите на Държавен фонд „Земеделие“ чрез:
• оптимизиране на структурата и числеността на персонала на Държавен фонд „Земеделие“ чрез намаляване на числеността със 120 щатни бройки;
• по-ефективно разпределение на човешкия ресурс в съответствие с функциите и реалното натоварване на отделните структурни звена;
• намаляване на административните разходи и разходите за персонал;
• оптимизиране на организационната структура, ясно функционално разпределение на дейностите и подобряване на взаимодействието между централното управление и териториалните звена.
В резултат от прилагането на новата уредба се очаква Държавен фонд „Земеделие“ да разполага с по-модерна, ефективна и устойчива организационна структура за осигуряване качествено изпълнение на възложените функции и която да отговори на нарастващите изисквания при управлението и контрола на публичните средства.

Финансови и други средства, необходими за прилагането на новата уредба
За изпълнението на предложения проект на постановление на Министерския съвет са необходими допълнителни средства по бюджета на Държавен фонд „Земеделие“ за 2026 г. Това е обусловено от предвиденото намаляване на числеността на персонала от 1693 на 1573 щатни бройки, при което Държавен фонд „Земеделие“ ще съкрати трайно незаети щатни бройки и/или ще приложи предвидената в Закона за държавния служител възможност за прекратяване на служебните правоотношения на служители, придобили право на пенсия за осигурителен стаж и възраст и такива, които вече са придобили и упражнили правото си на пенсия за осигурителен стаж и възраст на основание чл. 106, ал. 1, т. 5 и т. 6 от ЗДСл, при спазване на приложимите законови изисквания. 
В тази връзка ще възникне необходимост от осигуряване на финансов ресурс за изплащане на дължимите обезщетения при прекратяване на служебните правоотношения. Необходимостта от осигуряване на допълнителни средства е свързана с еднократните разходи за изплащане на тези обезщетения и не е обусловена от увеличаване на числеността или административния капацитет на фонда. В резултат на предвиденото намаляване на числеността в последващ период се очаква оптимизиране на постоянните разходи за персонал.
Предложеният проект на постановление на Министерския съвет ще доведе до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „а“ от Устройствения правилник на Министерския съвет и на неговата администрация
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
С проекта на Постановление не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на постъпилите предложения и становища от обществените консултации, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации. 

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното, и на основание чл. 8, ал. 2 от Устройствения правилник на Министерския съвет и на неговата администрация и чл. 21, ал. 1 Закон за подпомагане на земеделските производители, предлагам Министерския съвет да приеме приложения проект на постановление.

	Приложение: 
	1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията“ в Министерския съвет по частичната предварителна оценка на въздействието;
4. Финансова обосновка;
5. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
6. Постъпили становища по реда на чл. 32 – 34 от Устройствения правилник на Министерския съвет и на неговата администрация;
7. Справка за отразяване на постъпилите предложения и становища от обществените консултации;
8. Постъпили предложения и становища от обществените консултации;
9. Проект на съобщение за средствата за масово осведомяване.

